**Olga Christiane Topp** (født **Olga Christiane Skattebo** 1. desember 1872 i Fredrikshald, død 13. september 1961 i Trondheim) var, som mangeårig innehaver og driver av Hjorten Revy- og Varietéteater, en markant skikkelse i Trondheims restaurant- og underholdningsliv. Hun var også en tid eier av Britannia Hotel i samme by.

Biografi
--------

Hjorten Revy- og Varietéteater (etter 1900) Foto: Erik Olsen/Trondheim byarkiv Olga Topp var datter av skipstømmermann Niels Christensen Skattebo og Marte Bolette Olsdatter. Hun ble 20. februar 1893 gift i Trefoldighetskirken i Kristiania med den tre år eldre tyskeren Fritz (Carl Friedrich) Topp. I 1894 kom de til Trondhjem, der Fritz Topp fikk jobb som portier og overkelner på Britannia Hotel. I 1898 kjøpte han lyststedet «Hjorten» i bydelen Ila, og familien, som nå talte to voksne og to sønner, flyttet dit.

Et intervju med Olga Topp i Adresseavisen i 1952, og avisomtaler av henne i forbindelse med fødselsdager og hedersbevisninger, handler i stor grad om «Hjorten», som ble et internasjonalt kjent revy- og varietéteater i hennes og mannens tid som eiere og drivere. De fikk revet det gamle sommeretablissementet, fikk oppført en ny restaurantbygning i dragestil, og åpnet for helårsdrift. Allerede 17. mai 1899 kunne nye Hjorten åpne. Arkitekt for bygningen var Karl Norum.

Samtidig med at de drev sitt mangfoldige teater i Hjorten, kjøpte ekteparet Topp i 1912 Britannia Hotel. Olga Topp sto som aksjeeier, og Fritz Topp var administrerende direktør. Hotellet ble solgt videre i 1924.

I deres tid hadde Hjorten artister og gjester fra inn- og utland. Etter at Topp døde i 1920, drev Olga Topp stedet videre, til tross for flere år med nedgangstider. Den siste revyen ble vist i forbindelse med jubileumsfeiring i 1948. Restauranten ble drevet videre i flere år, men i august 1955 stengte Olga Topp dørene også for denne delen av driften. I 1961 ble den karakteristiske bygningen revet for å gi plass for Ila menighetshus og aldersboliger. Olga Topp hadde da flyttet til fra stedet og samme høst, i september 1961, døde hun.

Hun var formann i Hotell- og restaurantfagets kvinneforening, og var i flere år viseformann i Trondhjem og omegns hotell- og restaurantforening. Året før hun fylte 60 år ble hun tildelt denne foreningens hederstegn «for sin levende interesse i faget og organisasjonen».

I 1953 ble hun utnevnt til æresmedlem av Nordenfjeldske Hotell- og Restaurantforening, og fikk overrakt en æresmedalje som tegn på utnevnelsen.

Referanser
----------

1. 1 2   www.disnorge.no[Hentet fra Wikidata]
2. ↑  Folketelling 1875 for 0101P Fredrikshald prestegjeld, Tellingskrets: 001a, Bosted by: 0041 Sølvgaden
3. ↑  SAO, Halden prestekontor Kirkebøker, F/Fa/L0009: Ministerialbok nr. I 9, 1866-1877, s. 64
4. ↑  "Norway Marriages, 1660-1926", database, FamilySearch ( : 20 February 2020), Olga Kristiane Skattebo in entry for Carl Friedrich Topp, 1893.
5. 1 2 3  Mona, Marte (2004). «Olga Topp (1872–1961)». *Berømte og gløymde TRONDHEIMSKVINNER*. Oslo: Det Norske Samlaget. s. 125–128. ISBN 8252162150.
6. ↑  Adrian (psevd.) (28. november 1952). «80 år – Fru Olga Topp i Hjorten …». *Adresseavisen*.
7. ↑  I enkelte kilder står det bare at de fikk ombygget, ikke revet, den eksisterende bygningen
8. ↑  Maliks, Leif (25. februar 2020). «Karl Norum». *Norsk biografisk leksikon*. Besøkt 7. mars 2020.
9. ↑  «Britannia Hotel». *Trondhjems Historiske Forening*. 12. april 2017. Arkivert fra originalen 28. april 2020. Besøkt 7. mars 2020.
10. ↑  N.N. (1. desember 1932). «60 år : fru Olga Topp». *Adresseavisen*.
11. ↑  N.N. (27. april 1953). «Æresmedalje til fru Olga Topp». *Adresseavisen*: 3. «Hotellfagets «grand old lady» her i Trondheim, fru Olga Topp, ble på årsmøtet i Nordenfjeldske Hotell- og Restaurantforening innvotert som æresmedlem av foreningen …»

|  |  |
| --- | --- |
| Oppslagsverk/autoritetsdata | Historisk befolkningsregister
 |